Liptovský Mikuláš, 24. septembra – Liptovský Mikuláš ako kolíska slovenského ochotníckeho divadla hostí tento víkend už štvrtý ročník Divadelného festivalu Ivana Stodolu. Divadelný maratón absolvuje v kultúrnom dome v mestskej časti Palúdzka sedem neprofesionálnych súborov z rôznych kútov Slovenska s dovedna osemdesiatimi účinkujúcimi, z ktorých väčšina pôsobí pod hlavičkou Divadelného odboru Matice slovenskej (DOMS). Novinkou je po prvý raz aj knižný trh.

„Potreba organizácie podobného podujatia vzišla od samotných ochotníckych súborov, ktoré združuje DOMS. Vo svojej činnosti sa tento záujmový odbor Matice slovenskej snaží napomáhať neprofesionálnym divadelníkom z celého Slovenska. Začali sme organizáciou školení, kde vznikla myšlienka založiť divadelný festival. Hneď sme sa jej chopili. Veríme, že počas podujatia nadviažu účinkujúci pracovno-priateľské vzťahy, čo je takisto našim cieľom,“ uviedol podpredseda Matice slovenskej a jeden z hlavných organizátorov festivalu Marek Nemec.

Ochotníci ponúknu návštevníkom počas dvoch dní umelecké zážitky zo žánrovo pestrej palety, ktorá dotvára obraz o práci neprofesionálnych divadelných súborov na Slovensku. Podľa predsedu DOMS Mariána Lacka v súčasnosti inklinujú ľudia skôr ku komediálnym žánrom. „Keďže na Liptove sú poučení a aj nároční diváci na našom festivale nie je problém ani s veľkou alebo ťažkou drámou. Navyše k tomuto žánru sa aj tak odvážia len vyspelejšie ochotnícke súbory,“ vyjadril sa s tým, že spracovanie drámy má v programe svoje miesto a dvíha úroveň celého podujatia.

Po priaznivej odozve z predchádzajúcich ročníkov nezabúda festivalový program ani na detských divákov. Predstaviť divadlo ako atraktívny formát, ktorý prináša nezameniteľný zážitok a vytvoriť vzťah k najstaršiemu druhu dramatického umenia už u najmladšej generácie sa v sobotu predpoludním pokúsi DS Havran s rozprávkou pre deti – Hlúpy Kubo.

„Aj keď by sa mohlo zdať, že obyčajné divadlo už dnes, pri konkurencii všetkých nových médií, môže málokoho osloviť, zdá sa, že sa ozaj blýska na lepšie časy. Deti vnímajú divadelné umenie veľmi pozitívne a reagujú naň. Asi to bude tým, že je živé a dá sa ho takpovediac dotknúť. Preto je a bude stále niečím iným, ako obyčajná obrazovka,“ skonštatoval Lacko.

Na mikulášskych divadelných doskách sa v piatok po 16.00 h predstavia amatérski umelci z Hnúšte, neskôr z Podzámčoku a Ploštína. V sobotu predvedú svoje výkony herci z Rimavskej Soboty, Žiliny a Detvianskej Huty. Všetky inscenácie ohodnotí odborná aj laická porota a možnosť hlasovať za svojho favorita dostane aj publikum. Odmenou najúspešnejšiemu súboru bude putovná cena Ivana Stodolu od miestneho ľudového rezbára Ivana Líšku. Diskusie odborníkov s hercami a tvorcami inscenácií ponúkne opäť rozborová platforma, vďaka ktorej môžu ochotníci získať inšpiráciu, zistiť profesionálny názor na ich inscenáciu a čerpať nové skúsenosti a vedomosti.

Festival nesie meno známeho liptovskomikulášskeho rodáka Ivana Stodolu - popredného dramatika, spisovateľa a lekára. „Pomenovaním podujatia podľa jedného z našich najvýznamnejších dramatikov chceme vzdať hold osobnosti Ivana Stodolu, ako aj množstvu jeho úspešných divadelných hier, ktoré sa často uvádzali aj na scénach v zahraničí. Neraz v nich zapochyboval o cnostiach slovenského človeka, jeho skromnosti i pracovitosti. Nebál sa vziať si na mušku aj politikov, senátorov či sociálne inštitúcie,“ uzavrel Nemec.